Politiet i Narvik aksjonerte tidlig i juni mot to boliger nord for Narvik. Der avdekket de en marihuanaplantasje med totalt 45 cannabisplanter.

– Når det gjelder hjemmeproduksjon av marihuana er dette det største marihuanaplantasjen vi har avdekket i Narvikområdet, sier Jostein Kroken, leder for Narkoteamet i Ofoten.

I tillegg til marihuanaplantasjen fant politiet ifølge avisa Fremover:

Cirka 600 gram marihuana

Cirka 1500 gram tørkede cannabisplanter

Cirka 3100 cannabisfrø

Beslag av diverse elektrisk utstyr til produksjon av cannabisplanter

– Ikke ment til eget bruk

– Det er en alvorlig situasjon når folk begynner å produsere cannabis hjemme. Når vi ser på mengden marihuana som ble beslaglagt her, har politiet grunn til å tro at det ikke er ment bare til eget bruk, men også til videresalg.

Les også: Skal ha solgt 88 kilo egenprodusert marihuana

Tre personer ble pågrepet i forbindelse med aksjonen, og har vært til avhør hos politiet.

– Personene er kjenninger av politiet og ble løslatt etter avhør. Vi hadde ikke grunnlag til fengsling fordi vi mente at vi hadde foretatt en god bevissikring.

Sendt til Kripos

Politiet i Narvik har de siste årene merket seg en økning av marihuana i omløp i cannabismiljøet.

– Det har vært en økning av bruk av marihuana, men det er fremdeles cannabis i form av hasj som er dominerende her.

Beslaget er nå sendt videre til Kripos for analyse.

– Jeg kan ikke kommentere ytterligere om beslaget før analyserapporten er ferdig i Kripos, sier Kroken.